Lassan, de növekedett a magyar export
A külkereskedelmi termékforgalom euróban számított értékei az előzetes adatok szerint januárban enyhe, 2 százalékos bővülést mutattak az egy évvel korábbi magas szinthez képest - közölte a Központi Statisztikai Hivatal pénteken.
A devizaárfolyamok alakulása miatt ugyanakkor az export és import forintértékének rendre 14,4 és 14,8 százalékos növekedését regisztrálta a KSH. Januárban a forint az euróhoz mérve 11,6, a dollárhoz képest 15,4 százalékkal értékelődött le az múlt év első hónapjához viszonyítva.

Az idén januárban - első becslés szerint - a kivitel értéke 6,253 milliárd eurót (1933 milliárd forintot), a behozatalé 5,830 milliárd eurót (1802 milliárd forintot) tett ki. Euróban számolva a kivitel 2, a behozatal 2,3 százalékkal nőtt 2011 januárjához viszonyítva.

A tavaly decemberi adatokkal összevetve az export 6,2 százalékos havi növekedést mutat, mivel a kivitel értéke akkor 5,888 milliárd euró (1796 milliárd forint) volt. Az import havi összevetésben 4,8 százalékkal nőtt januárban a decemberi 5,563 milliárd euróról (1698 milliárd forint).

A külkereskedelmi mérleg az év első hónapjában 130 milliárd forint aktívumot mutatott, ami az egyenleg 12 milliárd forintos javulását jelenti az előző év azonos időszakához képest. Az euróban számolt exporttöbblet a tavalyi 432 millióról enyhén csökkent, 424 millióra.

A januári kivitel 76,7, a behozatal 66,8 százalékát az Európai Unió tagállamaival bonyolította le Magyarország.
Magyarország külkereskedelmi termékforgalom KSH export Gazdaság